钦定古今图书集成/历象汇编/乾象典/第015卷 > 春秋繁露 > 阴阳位
## 钦定古今图书集成/历象汇编/乾象典/第015卷 > 春秋繁露 > 阴阳位

“阳气始出东北而南行，就其位也。西转而北入，藏其
休也；阴气始东南北行，亦就其位也；西转而南入，屏
其伏也。是故阳以南方为位，以北方为休；阴以北方
为位，以南方为休。阳至其位而大暑热，阴至其位而
大寒冻。阳至其休而入化于地，阴至其伏而避德于
下。是故夏出长于上、冬入化于下者，阳也。夏入守虚
地于下，冬出守虚位于上者，阴也。阳出实入实，阴出
空入空。天之任阳不任阴，好德不好刑”如是也，故阴
阳终岁各一出。